Nogalesas (Meksika)
Nogalesas (isp. Nogales), oficialiai – Heroika Nogalesas (Heroica Nogales) – miestas šiaurės vakarų Meksikoje, Sonoroje, Jungtinių Amerikos Valstijų pasienyje, priešais Arizonos miestą Nogalesą. Per Nogalesą eina Hermosiljo–Tuksono geležinkelis ir plentas, yra nedidelis oro uostas. Vystoma mašinų gamybos, tekstilės, siuvimo pramonė, turizmas. Apylinkėse išplėtota gyvulininkystė (galvijų auginimas), kasama mangano rūda, auksas. Yra Švč. Gvadalupės Mergelės katedra, paminklas Meksikos–JAV karo didvyriams.